
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA
DĖL SEIMO NUTARIMO PROJEKTO NR. XIIP-1065 PATEIKIMO 

2013 M. SPALIO 8 D. SEIMO RYTINIAME PLENARINIAME POSĖDYJE
2013-11-12       Nr. 101-I-14
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Orinta Leiputė, Andrius Palionis, Valdas Skarbalius, Valentinas Stundys, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Seimo Kriminalinės žvalgybos parlamentinės kontrolės komisijos pirmininko Dariaus Petrošiaus ir Seimo Nacionalinio saugumo ir gynybos komiteto pirmininko Artūro Paulausko kreipimąsi ir vadovaudamasi 78 straipsnio 1 dalies 3 punkto nuostata, išnagrinėjo klausimą, ar Seimo nutarimo „Dėl Seimo laikinosios tyrimo komisijos sudarymo dėl galimai neteisėto poveikio valstybės institucijoms faktinių aplinkybių nustatymo bei organizuotos asmenų grupės galimų sąsajų su valstybės saugumo departamentu ištyrimo“ projekto Nr. XIIP-1065 ir Seimo protokolinio nutarimo projekto pateikimo ir priėmimo Seimo posėdyje procedūros neprieštaravo Lietuvos Respublikos Seimo statuto (toliau – Seimo statutas) nuostatoms.
Etikos ir procedūrų komisija nustatė:

2013 m. spalio 8 d. Seimo rytiniame plenariniame posėdyje vyko Seimo nutarimo „Dėl Seimo laikinosios tyrimo komisijos sudarymo dėl galimai neteisėto poveikio valstybės institucijoms faktinių aplinkybių nustatymo bei organizuotos asmenų grupės galimų sąsajų su valstybės saugumo departamentu ištyrimo“ projekto (XIIP-1065) (toliau – Nutarimo projektas) pateikimas. Posėdyje buvo pristatytas Nutarimo projektas, kuriame siūloma atsakyti į 14 klausimų. Atkreiptinas dėmesys, kad po pristatymo klausimus pranešėjui uždavę ar dėl balsavimo motyvų pasisakę Seimo nariai (Mindaugas Bastys, Eligijus Masiulis, Valdas Vasiliauskas) daugiausia teiravosi dėl laikinosios tyrimo komisijos sudarymo būtinybės ir svarstė galimybę Nutarimo projekte suformuluotų klausimų ištyrimą pavesti Kriminalinės žvalgybos parlamentinės kontrolės komisijai ar Nacionalinio saugumo ir gynybos komitetui. Plenarinio posėdžio pirmininkas Algirdas Sysas paskelbė balsavimą dėl pritarimo po Nutarimo projekto pateikimo. Nutarimo projektui po pateikimo buvo nepritarta (balsavimo rezultatai: „už“ - 40, „prieš“ - 20, „susilaikė“ - 30). 
Seimo statuto 143 straipsnio 1 dalyje nustatyta, kad dėl pateikto įstatymo ar kito Seimo akto projekto Seimas priima vieną šių sprendimų: 1) pradėti projekto svarstymo procedūrą; 2) atidėti projekto pateikimo procedūrą ir nurodyti iniciatoriams, kokius veiksmus jie privalo atlikti iki pakartotinio projekto pateikimo Seime; 3) atmesti projektą nurodant motyvus. Minėto straipsnio 3 dalyje įtvirtinta, kad visi sprendimai įstatymo projekto (ar kito Seimo akto projekto) pateikimo ir svarstymo Seimo posėdyje metu priimami paprasta balsavusiųjų dauguma, išskyrus sprendimus atmesti projektą ar paskelbti jį visuomenei svarstyti, kurie priimami, jeigu juos priėmusi dauguma ne mažesnė kaip 1/4 visų Seimo narių. Kadangi balsavimo dėl Nutarimo projekto metu „prieš“ balsavusių Seimo narių dalis buvo mažesnė nei 1/4 visų Seimo narių, Seimo posėdžio pirmininkas paskelbė alternatyvų balsavimą. Įvykus alternatyviam balsavimui, Seimas nusprendė grąžinti Nutarimo projektą iniciatoriams tobulinti. 
 Po šio balsavimo Seimo posėdžio pirmininkas A. Sysas informavo, kad yra pateiktas Seimo protokolinis nutarimo projektas (toliau – Protokolinis nutarimo projektas). Šiame projekte nutariama pavesti Kriminalinės žvalgybos parlamentinės kontrolės komisijai kartu su Nacionalinio saugumo ir gynybos komitetu atlikti parlamentinį tyrimą dėl Nutarimo projekte Nr. XIIP-1065 nurodytų klausimų. Seimo posėdžio pirmininkas pažymėjo, kad Seimo laikinoji tyrimo komisija nebuvo sudaryta, todėl vadovaujantis Seimo statutu komitetams ar komisijoms nedraudžiama atlikti šių klausimų parlamentinį tyrimą. Atsiklausęs Protokolinio nutarimo projekto teikėjo, Seimo nario E. Masiulio nuomonės, Seimo posėdžio pirmininkas teikė šį projektą balsavimui. Seimas Protokolinio nutarimo projektui pritarė (balsavimo rezultatai: už - 36, prieš - 0, susilaikė - 3). Vadovaujantis Seimo statuto 113 straipsnio 2 dalimi, sprendimai dėl protokolinių (įrašomų į protokolą) Seimo nutarimų priimami balsavusių Seimo narių dauguma, taip pat šie sprendimai gali būti priimti ir be balsavimo (bendru sutarimu).
Aukščiau minėtame D. Petrošiaus ir A. Paulausko kreipimesi į Komisiją buvo prašoma išaiškinti, dėl kokių klausimų turi būti atliekamas parlamentinis tyrimas. Seimo posėdyje pristatant Protokolinį nutarimo projektą, klausimai, dėl kurių turėtų būti pateiktos parlamentinio tyrimo išvados ir pasiūlymai, nebuvo papildomai aptariami ir tikslinami, taigi darytina išvada, kad Seimas  pripažino, jog Nutarimo projekte Nr. XIIP-1065 klausimai yra suformuluoti tinkamai ir pavedė dėl jų atlikti tyrimą aukščiau  minėtiems Seimo struktūriniams padaliniams.

Seimo statuto 72 straipsnio 1 dalyje nustatyta, kad laikinosios kontrolės arba tyrimo komisijos sudaromos kontroliuoti, kaip vykdomi Seimo sprendimai, surinkti ir Seimui pateikti informaciją bei išvadas, reikalingas kilusiai problemai nagrinėti ir sprendimui priimti, taip pat kitais Seimo statute numatytais atvejais. Pažymėtina, kad laikinųjų kontrolės arba tyrimo komisijų įgaliojimus nustato Lietuvos Respublikos Seimo laikinųjų tyrimo komisijų įstatymas.

Prireikus Seimas gali pavesti Seimo komitetui (komitetams) atlikti tam tikrų problemų parlamentinį tyrimą. Vadovaujantis Seimo statuto 49  straipsnio 1 dalies 5 punktu, komitetai turi įgaliojimus jų kompetencijai priklausančiais klausimais savo iniciatyva arba Seimo pavedimu atlikti atskirų problemų parlamentinius tyrimus ir pateikti Seimui, prireikus – ir kitoms valstybės ir savivaldybių institucijoms komiteto išvadas, pasiūlymus ir (ar) rekomendacijas. Šio straipsnio 3 dalyje įtvirtinta, kad komitetai, Seimo pavedimu atlikdami parlamentinį tyrimą, veikia pagal Seimo statuto 75 ir 76 straipsniuose nustatytas Seimo laikinųjų kontrolės arba tyrimo komisijų veiklos taisykles ir turi tokius pat įgaliojimus.

Nacionalinio saugumo ir gynybos komiteto (toliau – Komitetas) veiklos kryptys yra apibrėžtos Seimo statuto 63 straipsnyje. Šio straipsnio 1 punkte nustatyta, kad Komitetas gali svarstyti ir rengti įstatymų bei kitų teisės aktų projektus krašto apsaugos, valstybės saugumo, civilinės saugos, valstybės sienų apsaugos ir Vidaus reikalų ministerijos Specialiųjų tyrimų tarnybos klausimais.  To paties straipsnio 4 punkte įtvirtinta, kad Komitetas gali atlikti krašto apsaugos, valstybės saugumo, civilinės saugos, valstybės sienų apsaugos ir Vidaus reikalų ministerijos Specialiųjų tyrimų tarnybos parlamentinę kontrolę, teikti pasiūlymus ir rekomendacijas dėl jų veiklos pagerinimo. 
Kriminalinės žvalgybos parlamentinės kontrolės komisija yra nuolat veikianti Seimo komisija. Pažymėtina, kad pagal Seimo statuto 74 straipsnio 4 dalį nuolat veikianti komisija turi visas komitetų teises ir pareigas. Kriminalinės žvalgybos parlamentinės kontrolės komisijos sudarymas ir veiklos uždaviniai yra reglamentuojami Seimo statuto 801 straipsnyje ir Lietuvos Respublikos kriminalinės žvalgybos įstatyme (toliau – Įstatymas). Šio Įstatymo 24 straipsnio  2 dalyje nustatyti komisijos uždaviniai vykdant parlamentinę kontrolę: 1) kontroliuoti konstitucinių teisių ir laisvių apsaugą vykdant kriminalinės žvalgybos veiklą; 2) prižiūrėti, ar kriminalinės žvalgybos subjektų veikla atitinka Lietuvos Respublikos Konstituciją ir įstatymus, analizuoti kriminalinės žvalgybos subjektų finansinių išteklių naudojimo veiksmingumą ir racionalumą;  3) teikti pasiūlymus Seimui, Vyriausybei ir kitoms institucijoms dėl teisės aktų, reglamentuojančių kriminalinės žvalgybos veiklą, priėmimo ir tobulinimo; 4) analizuoti kriminalinę žvalgybą reglamentuojančių teisės aktų būklę, taip pat ar šie aktai atitinka įstatymų reikalavimus; 5) tirti galimus šio įstatymo pažeidimo ir kriminalinės žvalgybos subjektų nustatytų veiklos ribų peržengimo atvejus ir analizuoti kriminalinės žvalgybos pagrįstumą ir tikslingumą.
Etikos ir procedūrų komisija nusprendė:
1. Seimo statuto nuostatos, reglamentuojančios Seimo nutarimų projektų ir Seimo protokolinių nutarimų projektų pateikimo ir priėmimo Seimo posėdžiuose procedūras, pažeistos nebuvo.

2.  Seimas protokoliniu nutarimu nutarė pavesti Kriminalinės žvalgybos parlamentinės kontrolės komisijai kartu su Nacionalinio saugumo ir gynybos komitetu atlikti parlamentinį tyrimą dėl Nutarimo projekte  Nr. XIIP-1065 išdėstytų klausimų ir su jais susijusių aspektų, siekiant nustatyti galimai neteisėto poveikio valstybės institucijoms faktines aplinkybes ir ištirti organizuotos asmenų grupės galimas sąsajas su Valstybės saugumo departamentu. 
Balsavimo rezultatai: už - 11, prieš - 1, susilaikė – 0.
Komisijos pirmininkas                                                                                     Valentinas Stundys

